РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

09 Број: 06-2/180-13

27. мај 2013. године

Б е о г р а д

- ПРЕДСЕДНИКУ НАРОДНЕ СКУПШТИНЕ

- ЧЛАНОВИМА ОДБОРА ЗА ДИЈАСПОРУ И СРБЕ У РЕГИОНУ

- УЧЕСНИЦИМА ЈАВНОГ СЛУШАЊА

ПРЕДМЕТ: Информација о јавном слушању

У складу са одредбом члана 84. став 8. Пословника Народне скупштине достављам Информацију о јавном слушању које је одржано 23. маја 2013. године на тему:

„СРБИЈА И ДИЈАСПОРА - КАКО УНАПРЕДИТИ САРАДЊУ?“

Прилог: Информација

ПРЕДСЕДНИК ОДБОРА

ЗА ДИЈАСПОРУ И СРБЕ У РЕГИОНУ

Александар Чотрић

РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

09 Број: 06-2/180-13

27. мај 2013. године

Б е о г р а д

На основу члана 84. став 8. Пословника Народне скупштине подносим

И Н Ф О Р М А Ц И Ј У

**О ЈАВНОМ СЛУШАЊУ НА ТЕМУ: „СРБИЈА И ДИЈАСПОРА-КАКО УНАПРЕДИТИ САРАДЊУ?**“

I.

У четвртак, 23. маја 2013. године, у Малој сали Дома Народне скупштине Одбор за дијаспору и Србе у региону у сарадњи са Канцеларијом за сарадњу са дијаспором и Србима у региону Владе Републике Србије и уз подршку УНДП пројекта, који финансира швајцарска агенција за развој и сарадњу , а на основу Одлуке Одбора од 08. маја 2013. године заведене под 09 Број:06-2/169-13 одржано је јавно слушање на тему : *„ Србија и дијаспора – како унапредити сарадњу?“.*

На јавном слушању су учествовали: чланови Одбора за дијаспору и Србе у региону као и народни посланици који нису чланови овог Одбора, директорка Канцеларије за сарадњу са дијаспором и Србима у региону са својим сарадницима, истакнути Срби, односно еминентни стручњаци и привредници српске дијаспоре из САД, Аустралије, Аустрије, Велике Британије,Руске Федерације, Немачке, Шведске, Финске, Француске и Канаде, као и амбасадори, односно представници амбасада из наведених земаља у Србији, представници УНДП, представник Кабинета Председника Владе Републике Србије, Министарства спољних послова, Министарства финансија и привреде, Министарства регионалног развоја и локалне самоуправе, Министарства пољопривреде, шумарства и водопривреде, Министарства културе и информисања, Министарства просвете, науке и технолошког развоја, Министарства саобраћаја, Министарства енергетике, развоја и заштите животне средине, Министарства грађевинарства и урбанизма, Министарства природних ресурса рударства и просторног планирања, представници Привредне коморе Србије, Агенције за страна улагања и промоцију извоза, Сталне конференције градова и општина, представници општина и градова и представници међународних и домаћих удружења и организација.

Председник Одбора Александар Чотрић је отворио јавно слушање, обратио се присутнима, а у уводном делу јавног слушања, након његовог излагања скупу се обратила др Славка Драшковић, директор Канцеларије Владе Републике Србије за сарадњу са дијаспором и Србима у региону.

**Александар Чотрић** , председник Одбора за дијаспору и Србе у региону је у обраћању најпре поздравио све учеснике јавног слушања уз посебну добродошлицу гостима из дијаспоре за које је истакао да су изузетно успешни људи српског порекла, да долазе из САД, Велике Британије, Француске, Руске Федерације, Аустралије, Аустрије, Немачке, Шведске, Канаде и Финске и да су у својим новим срединама у којима живе и раде постали веома уважени чланови заједнице у различитим областима: привреде, економије, науке, културе, уметности, политике. Нагласио је да су својим радом у протеклим годинама, па и деценијама, много допринели зближавању матице и дијаспоре, успостављању бољих веза између својих нових земаља и старог краја, односно Србије, као и да су значајно допринели поправљању слике о Србији у иностранству, пружању хуманитарне помоћи и економском повезивању средина из којих долазе са Србијом.

Подсећајући на члан 13. Устава Републике Србије и обавезу Републике Србије да штити права и интересе својих држављана у иностранству и развија и унапређује односе Срба који живе у иностранству са матичном државом, издвојио је Декларацију о проглашењу односа између отаџбине и расејања, коју је Влада Србије усвојила 2006. године. Председник Одбора је нагласио да је циљ овог јавног слушања да се у отвореној расправи дође до предлога, иницијатива, закључака о томе како да побољшамо позитивне законе, њихову примену у областима којe се односе на веома бројну српску дијаспору и њене везе са матичном државом, као и да се критички проговори о недостацима одређених закона, односно о проблемима у њиховој имплементацији. Изразио је очекивање да се кроз дискусије на јавном слушању и предлозима помогне најављеним изменама и допунама, пре свега, Закона о дијаспори и Србима у региону, као и потенцијалним променама Закона о држављанству, Закона о избору народних посланика и доношењу Акционог плана Владе Србије о примени Стратегије за јачање веза са дијаспроом и Србима у региону. Председник Одбора, Александар Чотрић је на крају свог излагања изразио наду да ће данашње јавно слушање допринети стварању погодности за више инвестиција из иностранства у Србију, за значајније учешће наших пословних људи у приватизацијама, што треба све заједно да допринесе и отварању нових радних места и подстицању извоза из наше земље.

**Др Славка Драшковић**, директорка Канцеларије Владе Републике Србије за сарадњу са дијаспором и Србима у региону се најпре захвалила Одбору Народне скупштине за дијаспору и Србе у региону на подршци иницијативи и доброј сарадњи, при чему је нагласила да су чланови Одбора заиста врло јединствени и заинтересовани за питања дијаспоре и региона, због чега је уследило покретање питања унапређења сарадње Србије са дијаспором. Директорка Канцеларије се захвалила истакнутим појединцима српске дијаспоре што су су се одазвали њеном позиву и што су у претходна два дана у сусретима које је организовала Канцеларија за сарадњу са дијаспором и Србима у региону уз подршку Председника Републике, показали интересовање за заједнички рад на унапређењу односа и изналажењу нових механизама будућег заједничког рада. У излагању, директорка Канцеларије је истакла да се више од две деценије бави дијаспором, ради са дијаспором, као и да је сама била део дијаспоре и сматра да је група која је тренутно присутна на јавном слушању, једна од најутицајнијих, најугледнијих група и представника дијаспоре. Нагласила је да су они дошли из различитих земаља света, да су истакнути појединци који су тамо постигли успех и препознати су у својим земљама као успешни и посебни, са везама, комуникацијом, знањем, капиталом, свим оним што могу да донесу из својих земаља Србији. Подсетила је на три и по милиона припадника српског народа у дијаспори, не рачунајући у тај број Србе у региону, што чини скоро половину нашег народа ван граница Србије. Наша дијаспора је један велики потенцијал Србије, који има везе, капитал, позиције, углед. Они су наши најбољи амбасадори у земљама из којих долазе. У уверењу да ће данашње јавно слушање и тема покренути враћање поверења дијаспоре у матицу, др Славка Драшковић је изразила наду да ће наша дијаспора помоћи привредном развоју Србије.

II

**Мирослав Мајкл Ђорђевић,** бизнисмен, извршни директор „Monad Financials“ из Сан Рафаела, Калифорнија, САД се у обраћању, најпре захвалио др Славки Драшковић и Александру Чотрићу на позиву и у излагању подвукао да неће улазити у детаље, већ ће покушати да пружи једну свеобухватну слику . Нагласио је да су као група представника дијаспоре своје намере преточили у својеврсну декаларацију, као израз намера и жеља за постизањем заједничких ставова кроз процес односа матице и дијаспоре, приликом чега је истакао да декларација уствари представља почетак тог процеса и да је била предмет јучерашњег разговора са Председником Републике. По речима Мајкла Ђорђевића, мост сарадње мора да буде изграђен солидно и са намером да саобраћај иде у оба правца из дијаспоре ка матици и обратно. С тим у вези предложио је потребу за дефинисањем конкретних изводљивих пројеката и начина њихове реализације. Издвојио је четири кључна проблема: имиџ, идентитет Србије и код нас и у иностранству; други проблем привреда, економија; трећи проблем је геополитика и четврти - проблем демографије и наталитета. Што се тиче привреде, услови за инвестиције, улагање морају да се побољшају уз постојање једне институције која ће да води рачуна о људима из дијаспоре који улажу. На тај начин инвеститори из дијаспоре не би ишли на више различих места да би завршили неки папир, већ би се све завршавало на једном месту и то оном које ће Влада определити, а Скупштина одобрити.

**Бранислав Кнежевић**, привредник, председник УО Мекдоналдса за Немачку у обраћању је подсетио на поделе које постоје међу српском дијаспором, али и на финансирање од стране дијаспоре кроз давања односно дознаке, које се упућују родбини у Србији. С друге стране истакао је велики број српских стручњака и научника у иностранству који желе да помогну Србији, али да им је за то потребна подршка и сарадња од стране српских политичара. Такође је указао на неколико важних чињеница:

***прво,*** дијаспора стари, са економском кризом све је мање финансијских средстава која се могу очекивати од дијаспоре у наредним годинам, дијаспора се приближава пензионим фондовима, а када је човек у пензији, у иностранству и када нема приходе које има данас, мање ће моћи да финансира матицу; ***други*** проблем који ће настати, приближавањем Европи доћи ће до стварања нове дијаспоре, односно, до све већег броја млађих људи који ће отићи да раде у иностранство, те остаје питање - на којим темељима ће они почети да развијају однос између дијаспоре и матице? Те темеље треба успоставити. Зато, како је истакао, област на коју дијаспора може да утиче је да се апсолутно развије мала привреда и мануфактура. Не могу се очекивати велике фирме у Европи и у Америци које ће доћи у Србију са капиталним инвестицијама, где ће се запошљавати по четири, пет хиљада људи по фабрикама, јер то би била илузија. Једини начин да се запосли народ и да се развије Србија је да се апсолутно фокусирамо на развој мале привреде и мануфактуре, из више разлога: прво, што је флексибилнија за инвестиције, друго, што има бржи повраћај новца, треће, мање су потребе за реинвестирање и одржавање капитала и четврто, рад у малим фабрикама и малим мануфактурама значи мање тензија и социјалних немира по улицама. Ово све је истакао као врло важан фактор за развој Србије и додао да је пољопривреда шанса за Србију указујући да се не схвата да имамо нешто што други немају, да имамо изузетно добру земљу, да контролишемо четири европска речна слива, да имамо јако пуно вода и да имамо изузетну климу и да то треба да искористимо.

**Др Радивоје Петрикић**, партнер у адвокатској фирми CMS "Reich – Rohrwing Hainz" и председник аустријско српског привредног форума из Беча, Аустрија је у излагању најпре поменуо чињеницу да по званичним подацима у Бечу има више од 200.000 житеља српског порекла, након чега је истако да ће се фокусирати на две ствари у излагању: пре свега, поправљање имиџа и угледа Србије у свету и допринос дијаспоре економском опоравку земље уз уочавање проблема у функционисању српске привреде у току последњих 13 година. Тако се родила идеја да се коначно крене у реализацију једног националног савета који би окупио све реномиране и уважене Србе, успешне у Бечу, и да се на тај начин покуша да припреми трећа и четврта генерација наше деце да се укључе у јавни и политички живот ових земаља, нагласио је Петрикић. Зато су, по његовим речима, потребне стабилне институције, поверење и предвидљивост, јер сталне измене законских прописа и несигурност и проблеми у њиховој примени представљају велики проблем и стварају правну несигурност, која је једна од основних и фундаменталних основа за доношење пословне одлуке. С друге стране, нагласио је да Србија у дијаспори има поузданог партнера и да ће међусобним поверењем моћи заједнички да се решавају проблеми. На крају свог излагања је нагласио да је неопходно након овог скупа да се крене у реализацију наведених циљева.

**Алекс Мачески,** председник и власник консултантске компаније АМА, почасни конзул Републике Србије из Кливленда, државе Охајо у САД је на почетку свог излагања изнео проблем имиџа Србије у свету, јер се као новинар са стажом од преко педесет година сусретао се искривљеним представама Срба кроз филмове (наводећи пример филмова у режији Анђелине Џоли), новине (наводећи пример новина"Њујорк тајмс", "Вашингтон Пост") у којима су Срби окарактерисани као лош народ, због чега је нагласио да је дошло време да се тај имиџ промени. Када је у питању промовисање српске културе, наглаио је да фолклорне групе не треба да буду једини наши представници. Наиме, огледало наше културе у свету треба да буде и српска опера и позориште. Мачески је у даљем излагању истакао да је у Вашингтону основан српски институт, да је он председавајући тог института, као и да ће институт покушати да исправи лажну слику о Србији и то првенствено преко телевизије и новина. На крају свог излагања рекао је да балкан не може да иде напред без здраве Србије и да је за здравље Србије потребна помоћ дијаспоре.

**др Сузана Хол,** познати стоматолог и члан испитне комисије при "Australian Dental Council" Универзитета у Мелбурну, Аустралија је у свом обраћању истакла постојање воље дијаспоре да да допринос опоравку Србије, као и да су за то неопходни услови у којима ће дијаспора представити Србију као дестинацију за пословну сарадњу. Зато је неопходно заједнички у контакту са људима из света, пре свега, побољшати имиџ Србије, који је, нажалост, због дешавања из блиске прошлости лош. Нагласила је да њен утисак, после неколико дана проведених у Београду, да се у Србији нешто позитивно мења, као и да ће свој утисак пренети нашим пословним људима у Аустралији, као и утицајним Аустралијанцима са којима је у контакту. Још једном је поздравила скуп уз очекивање да ће ово јавно слушање допринети конкретним договорима.

**Љубомир Ћурчић**, оснивач и директор фирме "Колер-Строу" у Москви, један од најуспешнијих појединаца у области грађевинарства у Руској Федерацији, најпре се захвалио на позиву и на почетку свог излагања нагласио потребу за изменом имиџа Србије у свету. С тим у вези је предложио конкретне кораке : прво, помоћ образовању, школству, кроз опремање школа новим технологијама за наставу, реновирање и изградњу школа, затим помоћ болницама, кроз донације за куповину нове опреме и изградњу болница; спонзорисање и подршку младих талената у различитим сферама науке, уметности, спорта и анимирање региона Србије у погледу очувања културних и историјских баштина. Посебно је истакао потребу да се довршити Храм Светог Саве на Врачару. У реализацији наведеног, истакао је неопходност формирања комисије, једне у Србији и друге у дијаспори. У даљем излагању, предложио је веће анимирање региона у вези представљања интереса термалних бања Србије на тржиштима услуга у сфери туризма и сфери здравствене заштите Русије. Предлoжио је изградњу општег српског дистрибутивног центра на територији Русије чиме би се повећао извоз и подржали пољопривредни произвођачи и привредници у Србији. Потом је дао неколико сугестија поводом измена и допуна *Закона о дијаспори*: да министарство надлежно за дијаспору предложи Влади на разматрање могућност додељивања бесплатних локација за изградњу фабрика, хотела, школа, болница, нових завода и осталих инфраструктура који би финансирали српски грађани из иностранства као и наши, неки нови, тј. будући инвеститори и да се повећа број делегата за Руску федерацију на четири;

**Јовица Божић,**  оснивач првог рециклажног центра у Србији и већински власник софтверске компаније "Гови" и партнер српског огранка "Мајкрософта" из Лондона, Велика Британија, истакао је да присутни представници дијаспоре на овом скупу, шредстављају екипу орјентисану ка економији. Услов за улагање и довођење нових инвеститора у Србију, значи да Србија мора да има јасну и предвидиву политику и стратегију. Нагласио је да је један од ретких из дијаспоре који је уложио свој новац лично у Србију и то у две компаније. У компанију за рециклажу је уложио, јер верује да је рециклажна индустрија у Србији једина грана која ће правити велики профит и позвао све који размишљају о бизнису да улажу у рециклажу, али и указао на проблем увођења нових закона од пре две године, који су довели до тренутног мрака у овој области. Друго, власник је компаније "Гови груп" која је највећи српски извозник и добитник је награде за извоз софтвера (извози неколико милиона на енглеско и немачко тржиште). У излагању је додао да Србија мора да има континуитет у законској регулативи и да све фирме у Србији буду равноправне, да услови за пословање буду једнаки. Србија има три ствари у којима може да се развија: пољопривреда, IT и спорт, истакао је Божић

**Србољуб Лукић**, познати привредник, директор грађевинске фирме "Скандом", један од оснивача Српско-финског друштва из Финске је у свом излагању подвукао значај едукације привредника и њен значај у борби против корупције, о тежњи за боље и продуктивније пословање и као резултат тога, могућност привредника да лакше испуњавају обавезе према држави. Подсетио је да је Финска у томе водећа у свету и да се резултати система виде кроз статистике и чињенице да је земља са најмање корупције на свету и да је земља високог стандарда. Нагласио је да је и сам прошао кроз тај процес едуковања и поручио да уколико би се применио у Србији, био би од велике користи за привреднике и економију Србије. Срби из дијаспоре могу да утичу на развој економије у матици, а да би се то реализовало, дијаспора мора да буде призната и поштована, истако је Лукић.

III

**Дејан Радуловић**, помоћник министра у Министарству регионалног развоја и локалне самоуправе , најпре је поздравио присутне и посебно пожелео добродошлицу присутним представницима дијаспоре. Изразио је задовољство због организовања оваквог скупа, јер се на тај начин јачају везе са нашим успешним људима из свих крајева света и отвара стални дијалог. Истако је важност грађења веза у циљу како наше бриге о Србима у расејању, тако и дијаспоре за просперитет матичне државе. У свом излагању направио је поређење развијености региона и издвојио неколико проблема представљајући их кроз питање депопулације, сталне миграције становништва ка већим градовима, старење становништва, слабо развијену инфраструктуру. Како за разлике постоје демографски, културолошки, привредни и историјски разлози., треба што пре кренути у њихово решавање, а за то су неопходни нови приступи и политике. С тим у вези је обавестио скуп да је Министарство регионалног развоја у процесу припреме Националног плана регионалног развоја и Регионалних развојних стратегија, докумената, које треба да имају значај за синхронизован приступ, секторски приступ и имплементацију секторских политика које ће имати утицај на регионе, локалне самоуправе и на читаву државу. Имаће стратешки оквир који ће бити заснован на четири кључна приоритета: људи, место, производни капацитети и развој институционалних капацитета. Новим приступом није намера да се оријентишемо само на уједначавање нивоа развијености и региона и локалних самоуправа, већ на развој заснован на постојећим локалним предностима и знањима, са циљем да се унапреди локална економска и социјална инфраструктура и развој специфичних локалних ресурса, што треба да доведе до стварања окружења које треба да подстакне квалитет, стимулише привредну активност и сам раст запослености у нашој земљи, истако је Радуловић. Нагласио је још да је Министарство у чије име данас излаже, заједно са другим министарствима и институцијама, а у организацији Канцеларије за сарадњу са дијаспором, узело учешће у припреми Акционог плана за спровођење стратегије очувања и јачања односа матичне државе и дијаспоре.

**Горан Алексић,** помоћник министра за билатералне односе у Министарству спољних послова је на почетку излагања подсетио на бројност наше дијаспоре и чињеницу да се сваке године у нашу земљу улије око пет милијарди долара девизних дознака, што чини око 14% БДП Републике Србије. Сарадња са дијаспором је била и остала један од основних послова сваког нашег дипломатско-конзуларног представништва, почев од пружања конзуларних услуга, залагања за побољшање положаја наших земљака у домицилним државама, преко помоћи и подршке њиховом бољем организовању, јединственом наступу у земљи пријема, као и подршке очувању и учењу српског језика, културе, идентитета и развијању односа са матичном државом. Нагласио је да у активностима нашег ДКП важно место такође има и сарадња са СПЦ и другим црквама које чине важан део окупљања припадника наше дијаспоре. У оквиру својих законодавних надлежности, Министарство спољних послова, са свим својим потенцијалима, настоји да изађе у сусрет потребама, жељама и захтевима наших држављана исељеника. Алексић је истакао да је на унутрашњем плану Министарство остварило квалитетну сарадњу са Канцеларијом за дијаспору и Србе у региону и да ће наставити са координираним деловањем, у циљу унапређења живота припадника наше дијаспоре и Срба који живе како у региону тако и шире.

**Проф. др Биљана Хронеос Красавац**, специјални саветник за међународне финансијске институције у Министарству финансија и привреде је у обраћању нагласила да спада у оне који су били довољно храбри да се врате у ову земљу и да покушају својим знањем и искуством стеченим у иностранству да помогну и унапреде онолико колико је то у овом тренутку могуће. Истакла је да тренутна ситуација у Србији није једноставна и да је финансијска ситуација прилично компликована, али да то није ситуација само са Србијом, већ са свим земљама у региону. Обавестила је скуп да је приоритет Министарства унапређење инвестиционе климе и привлачење што већег броја инвеститора. С тим у вези, нагласила је да се максимално ради на превазилажењу проблема везаних за отварање пословања у Србији с циљем да се такви проблеми елиминишу, а једно од таквих уских грла било је и издавање грађевинских дозвола. По њеним речима, тренутно је у изради Нацрт закона о издавању грађевинских дозвола у сарадњи са УСАИД и прва верзија Нацрта се очекује у јуну 2013. године. Пословни људи из иностранства, односно наша дијаспора се када долази у Србију најчешће суочава са огромном администрацијом, због чега постоји размишљање о могућности формирања тзв. "ван стоп шопа" или једног места, једне канцеларије која би примала све захтеве везане за одговарајући бизнис и где би се могло доћи до дозволе на једном месту уз плаћање одговарајућих такси и обавеза. Такође је истакла да постоје разноразне пореске тешкоће, односно пореске обавезе које се, када је у питању дијаспора, морају ограничити на минимум или укинути и навела пример донација. С друге стране, истакла је идеју разговора с банкарским сектором како би се повратницима или онима који су још увек у иностранству, а желе да купе некретнину или да уложе у Србију, омогући добијање кредита под повољнијим условима.

**Проф. др Зоран Перишић**, градоначелник Ниша је у обраћању најпре обавестио присутне да је град Ниш пре неколико дана отворио Канцеларију за дијаспору за све одговоре и контакте доступне 24 сата дневно. Позвао је представнике дијаспоре да дођу у Ниш и виде шта је то што Ниш може да им понуди, а онда да се одлуче да ли је добра и повољна пословна клима. Као градоначелник истакао је да гарантује позитиван приступ свих градских служби и да ће сваки проблем бити решаван у року од 24 сата, да неће чекати лист из катастра два месеца и да неће бити чекања неког чиновника из надлежне или потребне градске управе да се врати са годишњег одмора. Порука која мора да се понесе одавде, нагласио је Перишић, је да се клима у Србији променила и да смо заиста жељни да пружимо руку дијаспори која је одавно пружили своју руку према нама.

**Милан Ћупрић,** шеф Одсека за биљну производњу у Министарству пољопривреде, шумарства и водопривреде је на почетку излагања подсетио на велики потенцијал и могућности са обе стране, а због чега је потребно да се заједнички нађе најбољи начин за сарадњу и више унапреди осмишљавање обостране користи како за дијаспору, тако и и за матицу. Истакао је да се пољопривредна производња у Републици Србији интензивно развија. То је једна од малобројних привредних грана, која, поред тога што обезбеђује самодовољност за сопствене потребе, има позитиван спољно-трговински биланс и значајно доприноси смањењу спољно-трговинског дефицита Републике Србије, при чему је навео да је извоз пољопривредних и прехрамбених производа из Србије прошле године износио 2,7 милијарди долара са 2,1 милијарде суфицита. Разлози за овако добре како производне, тако и извозне резултате, леже у добрим природним ресурсима за развој пољопривреде у Републици Србији, све бољој примени агротехнике од стране произвођача, као и све бржем усвајању нових технологија. Не треба заборавити ни субвенције које држава улаже у пољопривреду. Ту је и велики број споразума о слободној трговини које је Република Србија потписала са многим земљама и са групама земаља, што омогућава да наши производи на тим тржиштима буду конкурентни, да се пласирају уз ниже царине, да буду конкурентни са ценом, да буду јефтинији. То су споразуми са земљама из ЦЕФТ-а окружења, затим ЕУ, ту је и Руска федерација, као једно јако велико тржиште, Белорусија, Казахстан, а при крају су и преговори за чланство у Светској трговинској организацији. Најпрофитабилнији сектори у пољопривреди су ратарство, воћарство, повртарство, као и прерађивачки сектор, односно прехрамбена индустрија, нарочито производња производа са већом додатном вредношћу, производња органских производа и производа са неком од ознака географског порекла. Овако добро развијена примарна производња чини одлучну основу за развој прехрамбене индустрије. Позвао је све заинтересоване да инвестирају у српску пољопривреду и прехрамбену индустрију, наглашавајући да ће она сигурно омогућити профит, а са друге стране подстаћи отварање већег броја радних места и задржавање младих на селу, истакао је Ћупрић.

**Филип Кунтић**, виши саветник за локални и економски развој у Агенцији за страна улагања и промоцију извоза "СИЕП-а" , најпре је појаснио чиме се бави СИЕПА, да је први задатак Агенције да промовише српску привреду српских компанија које желе да побољшају своје присуство на међународном тржишту и да креира и промовише инвестициону климу у Србији. Конкретно се бави страним и директним инвестицијама. Наиме, оног тренутка када се добије упит од страног инвеститора или домаћег, у што краћем року се даје одговор, а то најчешће иде кроз основни упит који је везан за потенцијалну инвестицију, како браунфилд, тако гринфилд инвестицију, где се траже подаци везани за локалне самоуправе, за земљиште, где би инвестиција могла најбоље да се имплементира у Србији, до тога који су подстицаји које држава даје, а које администрира Агенција за улагања. Након инвестиционог циклуса Агенција пружа подршку инвеститорима. Изнео је неколико реченица о Програму додела бесплатних средстава за страна улагања, односно за отварање нових радних места. Тај програм постоји од 2006. године. Навео је да је до сада обрађено више од 260 пројеката и да је ниво субвенција био преко 277 милиона евра за отварање укупно 47412 нових радних места. По његовим речима тај програм ће се наставити, а њихова идеја је да што више промовишу потенцијале Србије што ширем аудиторијуму у иностранству. Наглашавајући да су њихове услуге бесплатне, указао је да су отворени за сву врсту сарадње.

**Ђорђе Станичић**, генерални секретар Сталне конференције градова и општина Србије је у свом излгагању навео да проблем који постоји када се гледају све општине у Србији је то што је ниво електронских комуникација наших општина, значи на интернету релативно слаб, скоро никакав и да можда има десетак до 30 локалних самоуправа који заиста имају развијену електронску комуникацију, ажурне сајтове, ажурне податке који могу да буду интересантни онима који желе да улажу у нашу земљу. Многи од тих сајтова су неажурни, имају податке или вести од пре годину или више дана, што је стварно недопустиво и нешто на чему ми као организација инсистирамо да се промени, јер у ствари то је начин како да оно о чему је говорио и градоначелник Ниша, фактор време унесемо у сопствено деловање као најбитнији елемент и скраћивање тог времена, у ствари да представља посебан бенефит, односно нешто што је логичан амбијент у сваком развијеном и озбиљном друштву. Истакао је важност Закона о јавно-приватном партнерству и концесијама, који пружа руку приватним инвеститорима, поготово онима који су из дијаспоре и желе да уложе нешто у своју сопствену средину, да крену према локалним самоуправама и да, евентуално они или заједно у друштву са својим пословним партнерима понуде такву врсту партнерства са појединим локалним самоуправама. Друга могућност која данас стоји на располагању, а нова је, по речима Станичића, личи на самодопринос који више практично и није могуће увести, а то је могућност да локалне самоуправе издају муниципалне обвезнице, значи општинска обвезнице за изградњу капиталних објеката и инвестиција на својој територији. Као нову могућност само неколико градова и општина је то искористило до сада, указао је Станичић. Ствар је у томе што то није поклањање средстава, већ улагање средстава са одговарајућим приносом, али за строго пројектом и планом предвиђене инфраструктурне објекте. То је заиста интересантно и врло повољно по инвеститоре, а и по локалне самоуправе. То је један од конкретних предлога на шта би могла да се обрати пажња. Нагласио је да Стална конференција градова и општина као организација стоји на располагању, да је у пуној сарадњи са ресорним министарствима и са СИЕП-ом, са Привредном комором Србије, тако да могу да дају упутства шта и на који начин може да се уради у појединој локалној самоуправи или у више њих, зависи од тога шта је предмет интересовања онога ко жели да инвестира.

**Срђан Бошковић,** директор за маркетинг, информисање и промоцију Привредне коморе Србије је у обраћању, најпре нагласио да је сваки овакав скуп прилика да се направи помак ка бољем међусобном разумевању и изнео очекивања Привредне коморе Србије од дијаспоре у области економске сарадње. Наиме, кратко је изнео следеће констатације: институционализација односа са дијаспором у Србији је интинзивирана у претходној деценији; Привредна комора Србије дијаспору је сагледала као економски потенцијал, али и канал којим можемо најбрже обновити укупне, а нарочито економске односе са иностранством; да дијаспору уважавају као важан сегмент српске економије и у том смислу, сва настојања Привредне коморе Србије у протеклом раду са дијаспором су да се потенцијал у виду знања, пословних веза и капитала стави у функцију развоја Србије. За разлику од неког ранијег периода када је дијаспора изгубила највећи део поверења у своју матицу, Привредна комора је ту сарадњу базирала искључиво на обостраном економском интересу, партнерском односу и профиту као заједничком циљу. Тада, а и сада, важно је да се наша дијаспора што интензивније укључи у токове привреде Србије и на тај начин убрза њен развој, али и оствари добит за себе. Идеја је да сви они који пронађу интерес, започну свој бизнис овде, као и да препоруче Србију својим партнерима за инвестирање.

По речима Бошковића, закључак је да мора постојати боља комуникација пословних људи из дијаспоре са матицом, како би се омогућила бржа и боља реализација заједничких пројеката. Данас сви који се баве бизнисом, без разлике одакле су, траже дестинације где уз минимум трошкова могу да покрену пројекте из којих могу извући профит. У том смислу, наша пословна дијаспора кроз наш рад треба да препозна Србију, своју матицу, као најпогоднију за остварење ових циљева. Обавестио је присутне да је 2001. године ПКС основала Центар за дијаспору који стоји на услузи свим привредницима и пословним људима из дијаспоре, заинтересованим за информације у вези привреде и економије у Србији. На крају излагања, Бошковић је навео два пројекта на којима ради ПКС. Наиме, наш човек из Санкт Петерсбурга, у питању је Русија, отворио cash and carry продају у Санкт Петерсбургу површине 3000 метара квадратних, регистровао робну марку сербске традиције, дошао у Србију, купио фабрику "Јуком" у стечају из Доњег Таманкута, покреће производњу конзервираног воћа и поврћа, извози минералну и обичну воду у Русију, као и кондиторске производе. Ту је ПКС радила логистику приликом одлучивања за ту инвестицију и подржала целу акцију. Навео је други пример, где је наш млади човек који је менаџер за стратешки развој једне аустријске велике компаније која се бави производњом клима уређаја, расхладних и уређаја за грејање лаких шинских возила за метрое и железницу, убедио свој менаџмент да покрене инвестицију за фабрику, односно за производњу тих истих уређаја у Новом Саду и да запосле отприлике 120 радника.

С обзиром да није било времена за дискусију, јер се приближавао заказани термин за састанак представника дијаспоре код Премијера, председник Одбора за дијаспору и Србе у региону **Александар Чотрић** је закључио јавно слушање и захвалио се свим учесницима на сарадњи.

Јавно слушање је почело у 12,00 часова, а завршило у 14,45 часова.

НАПОМЕНА: Аудио снимак и стенограм са јавног слушања су израђени и за потребе детаљнијег информисања о јавном слушању су доступни.

ПРЕДСЕДНИК

Александар Чотрић, с.р.